Contents

Aðfararorð

Við ferðumst einsog annað fólk eftir Mahmoud Darwish

Allir menn eru bræður eftir Jón Hall Stefánsson

Skot sem hæfir eftir Davíð Stefánsson

Ný uppgötvun – sami staðurinn eftir Bryndísi Björgvinsdóttur

Kíló hektó deka desí eftir Braga Pál

Leirandi eftir Hauk Má Helgason

Glæsibær eftir Sölku Guðmundsdóttur

slysaskot #2 eftir Sölva Björn Sigurðsson

Í Palestínu: Þáttaskil eftir Eirík Örn Norðdahl

Góðir eru margir eftir Emmalyn Bee

Um tengsl við fagurfræði hryðjuverka eftir Hjörvar Pétursson

Stína eftir Braga Valdimar Skúlason

(sprengju)regn eftir Sigurbjörgu Sæmundsdóttur

Trúður eftir Kristian Guttesen

Til að gæta eftir Kristian Guttesen

krónískt eftir Nönnu Hlín Halldórsdóttur

Langtímaáætlun eftir Eygló Jónsdóttur

Tvær borgir eftir Eyrúnu Ósk Jónsdóttur

Innan gaddavírs og múra eftir Eyvind Pétur Eiríksson

útstöð til mossad eftir Jón Örn Loðmfjörð (Lomma)

Oj eftir Ástu Fanneyju Sigurðardóttur

Friðarljóð eftir Elísabetu Jökulsdóttur

Sálmurinn um steininn eftir Emil Hjörvar Petersen

Lina Dardonah eftir Anton Helga Jónsson

Björgunarhringir eftir Hauk Ingvarsson

Liggur skotin anginn eftir Ragnhildi Jóhanns

Hersveitin eftir Bjarna Bernharð

Í krafti eftir Bjarna Bernharð

Valdatafl eftir Bjarna Bernharð

Vígdægur eftir Bjarna Bernharð

Ákall eftir Bjarna Bernharð

Hér fyrir vestan eftir Bjarna Bernharð

Úr ánauð eftir Bjarna Bernharð

Viljaverk í

Palestínu

www.starafugl.is

2014

Öll réttindi áskilin.

Aðfararorð

Viljaverk í Palestínu er gefin út þann 22. júlí árið 2014. Sum ljóðanna í henni urðu til löngu fyrr og einhver þeirra hafa birst áður en flest þeirra eru þó ort fyrir þessa bók. Áskorunin sem skáldin fengu fyrir viku var að bregðast með einhverjum hætti við frægu ljóði Kristjáns frá Djúpalæk, Slysaskot í Palestínu. Tekið var fram að þau mættu sjálf túlka hvað fælist í „viðbragði“ – að það þyrfti ekki nauðsynlega að vera nýr texti og gæti þess vegna verið þýðing á hundgömlu kvæði, ef það passaði.

Þeir sem lagt hafa vinnu sína í þessa bók hafa gert það án þess að þiggja fyrir það greiðslu og bókinni er dreift frítt á internetinu – megi hún rata sem víðast. Það er trú ritstjóra að hún hafi heppnast miklu betur en nokkur mátti leyfa sér að vona með jafn litlum fyrirvara. Starafugl – ritstjóri og skáld – benda hins vegar þeim sem eru aflögufærir og vilja þakka fyrir sig á neyðarsöfnun Félagsins Ísland-Palestína:

Reikningur: 0542-26-6990

Kt. 520188-1349

Skýring greiðslu:

Neyðaraðstoð við Palestínu

F.h. Starafugls, klukkan að ganga eitt um nótt á þriðjudegi eftir þessa svefnlitlu viku.

Eiríkur Örn Norðdahl, ritstjóri

(sem tók sér bessaleyfi og hafði líka með ljóð eftir sjálfan sig).

VIÐ FERÐUMST EINS OG ANNAÐ FÓLK

Mahmoud Darwish (1941-2008)

Við ferðumst eins og annað fólk, en snúum ekki aftur til neins líkt og ferðalagið væri vegur skýsins

Við höfum grafið ástvini okkar í skugga skýsins, milli trjárótanna og hvatt konur okkar: Haldið áfram að fæða börn í hundrað ár svo við getum lokið þessari ferð til lands einnar stundar, til eins metra hins ógerlega. Við ferðumst í vögnum sálmanna, sofum í tjöldum spámanna okkar og stingum upp kollinum í orðatiltækjum Förufólksins

Við mælum geiminn með nefi stríðsfuglins eða syngjum til að reka brott fjarlægðina og þvo tunglskinsgeislana hreina.

Vegur þinn er langur, og megi þig dreyma sjö konur til að bera leiðina löngu á herðum þínum, og hristu pálmana handa þeim til að kynnast nöfnum þeirra og þeirri móður sem á að fæða strákinn úr Galíleu

Við eigum land orða. Talaðu, talaðu svo ég megi leggja veg minn um grjót

Við eigum land orða. Talaðu, talaðu svo við fáum greint lokaáfanga þessarar ferðar

(Þýðing: Eyvindur P. Eiríksson. Úr „Vertu“ Andblær 1998.)

ALLIR MENN ERU BRÆÐUR

Jón Hallur Stefánsson

Ég ætlaði að drepa hann pabba þinn

með sinn fræga traktorsbrandara sem rataði í skáldsögu

eftir mann sem hann þekkti ekki einu sinni

og mixteipin sín þar sem Úmm Kalþúm

er stundum á undan eða eftir Bob Dylan,

sem eldri bróður hans þykir ganga guðlasti næst

en hann er nú svo alvörugefinn

Ég ætlaði að drepa hann pabba þinn og ísmeygilega

brosið hans sem sumir hafa gengið svo langt

að kalla flírulegt en ekki mamma þín, hún

kallar það hlýlegt, ég

ætlaði að þrusa þessu flugskeyti beint

í punginn á honum til að kenna honum lexíu

sem er frekar fyndið af því að lexíur

eru hans lifibrauð.

Ég ætlaði að drepa

reikningstímana hans alla með tölu

og landafræðitímana líka,

hvern einasta kennarabrandara

sem raunar eru farnir að verða

svolítið vélrænir en hvað með það,

þeir virka.

Ég ætlaði að þurrka út af yfirborði jarðar

gamla kækinn hans, að snerta

nefbroddinn á sér með vísifingri hægri handar

þegar hann hlustar á eitthvað sem hann er ekki sammála

og ætlar að hnekkja með traustum rökum.

Ég ætlaði að lækna í honum magasárið

með róttækri endurskipulagningu

á kviðarholi hans.

Ég ætlaði að stöðva í eitt skipti fyrir öll

hinar annáluðu afmælisveislur hans

þar sem afmælisbarnið leikur gjarnan á takkaharmonikku

sem skólabróðir hans hafði selt honum

fyrir slikk.

En nú kannt þú að spyrja,

eða kynnir ef dáin börn væru gefin fyrir múður,

hvernig ég þykist vita

svona mikið um föður barns

sem ég lenti í því að drepa,

ásamt reyndar fleira fólki,

sem ég þekkti ekki heldur,

og svarið gæti ekki verið

einfaldara: ég er alls ekki

að tala um pabba þinn

heldur pabba minn

sem ég ræddi við í síma

ekki löngu eftir að ég drap þig

og hitt fólkið, þar á meðal

þrjú börn á skólaaldri. Pabbi

varð miður sín. Æ,

drengur, sagði hann,

ég segi það satt, ég vildi miklu frekar

að þú hefðir drepið mig, og þá

einhvern veginn rann upp fyrir mér

það augljósa að pabbar

eru pabbar.

SKOT SEM HÆFIR

Davíð Stefánsson

DEL DEL. DEL DEL.

DEL DEL, DEL DEL

DEL DEL.

DEL DEL DEL DEL DEL.

DEL DEL.

DEL DEL DEL, DEL DEL

DEL, DEL DEL DEL,

DEL DEL DEL DEL, DEL,

DEL DEL, DEL.

DEL DEL DEL DEL. DEL, DEL DEL.

DEL DEL DEL, DEL DEL DEL.

DEL DEL DEL DEL DEL DEL,

DEL DEL, DEL, DEL DEL,

DEL, DEL,

DEL DEL, DEL DEL.

Ég ætlaði að skjóta DEL DEL DEL.

NÝ UPPGÖTVUN – SAMI STAÐURINN

Bryndís Björgvinsdóttir

Norska Biblíufélagið

hefur ákveðið

að útrýma orðinu „helvíti“

úr nýju útgáfu Biblíunnar.

Jand Lindhart biskup segir félagið vel geta komist upp með það.

Prófessor Mogens Müller

við guðfræðideild Oslóarháskóla

hefur tekist að sanna

að í upprunalegu útgáfunni

hafi orðið „helvíti“

– eða „gehenna“ –

aldrei vísað til

áfangastaðs neðanjarðar.

„Helvíti,“ segir Müller

„var bara nafnið á forsögulegum stað

rétt suður af Jerúsalem

sem fólk þá á dögum

notaði til að fórna börnum

og brenna rusl

og er nú á dögum

betur þekktur sem

Palestína^1.

1 Müller benti þá einnig á að í Biblíunni

sé eiginlega ekkert sagt um „helvíti“

nema að það sé staður án vonar og kærleika

og að þar sé grátur og gnístan tanna.

KÍLÓ HEKTÓ DEKA DESÍ

Bragi Páll

Það eru fimmþúsund eitthundrað tuttugu og níu kílómetrar frá Íslandi til Palestínu. Exa Peta Tera Gíga Mega Kíló Hektó Deka Desí Sentí Millí Nanó Píkó Femtó Attó. Ó metrar. Rosa margir. Allavegar er þjáningin svo langt í burtu að öskrin heyrast ekki. Sem betur fer. Börnin er svo mörgum metrum frá mér að ég heyri ekki móður þeirra gráta. Hjúkket. Það eru svo vel einangraðir veggirnir hérna í Kópavoginum að ég verð ekkert var við það þegar systkini mín eru sprengd hérna á Nýbýlaveginum. Tvöfalt gler sko. Tvöfalt bókhald sko. Tvöfalt siðferði sko. Sem betur fer eru líkin sem ég geng framhjá í Kringlunni öðruvísi á litinn en ég. Svo eru konurnar þarna víst kúgaðar. Í búrkum. Þær ættu bara að þakka fyrir að vera drepnar. Þá er ekki verið að brjóta mannréttindi þeirra lengur. Ekkert að þakka. Svo gott að búa á Íslandi. Svo gott að búa nógu langt frá þjóðarmorðunum að glerullin geri það að verkum að ég geti hundsað þau. Exa Peta Tera Gíga Mega Kíló Hektó Deka Desí Sentí Millí Nanó Píkó Femtó Attó. Það eru fimmþúsund eitthundrað tuttugu og níu kílómetrar frá Íslandi til Palestínu.

LEIRANDI

Haukur Már Helgason

SPENNUMYNDIR ERU MJÖG SORGLEGAR.

MJÖG SORGLEGAR MYNDIR.

Hér er til dæmis Ryan Gosling alveg að fara að gráta. Hann

myndi gráta ef hann bara gæti.

HAHAHAHAHA

LJÓÐ UM DAUÐANN!

HAHAHAHAHA

DAUÐIR GETA EKKI LESIÐ!

HAHAHAHAHA

DAUÐIR GETA EKKI EINU SINNI FARIÐ Á NETIÐ,

FYLGST MEÐ FRÉTTUM,

HVAÐ ÞÁ OPNAÐ BÓK.

MUNURINN:

ÞÚ

ÞÚ DAUÐUR

SVO HAHAHAHAHA

LJÓÐ UM DAUÐANN

LJÓÐ FYRIR ALLA SEM ER VERIÐ AÐ DREPA

SEM VITA EKKERT

ÞAÐAN Í FRÁ EKKERT

HVAÐ ER Í GANGI

HAHAHAHAHA

PLAFF

Augun mín

forviða.

Ég leita stillingar.

Ég stilli leir.

Líf er furðu sjaldgæft.

Mamma, hvað er mannkissaga?

Mann-kyns-saga. Það er allt sem fólk hefur gert og hefur komið fyrir það. Sagan um það allt.

Hvenær var hún búin?

Hún er ekki búin. Hún heldur áfram.

Erum við í henni?

Eh, já. Ætli það ekki. Það hlýtur að vera.

Og hvenær verður hún búin?

Alls ekki strax. Þú skalt ekki hafa neinar áhyggjur, elskan mín.

Hver er að skrifa hana?

Sagnfræðingar. Þeir skoða gamlar bækur og tala við fólk og rannsaka allt sem gerðist til að skrifa þetta allt niður.

Er hægt að biðja þá að skrifa ekki það sem gerðist í gær?

Hvað gerðist í gær?

Það var strítt mér.

Og viltu ekki að það verði í mannkynssögunni?

Nei helst ekki.

Tölum um það þegar við komum heim. Ókei?

Manstu gróðurinn á Íslandi

alltaf á klöpp

umkringdur grjóti

stök strá

flest grátt

og brúnt

eða fölt.

Svo sástu myndir úr

frumskógarrjóðri og

hugsaðir:

þetta kalla ég náttúru!

Hitt væri hrat,

leifar.

En nei, náttúra

er að mestu leyti

brún, grá og föl

og lífið sjaldgæft.

GLÆSIBÆR

Salka Guðmundsdóttir

ég man þegar stelpan var skotin fyrir framan glæsibæ við komum hlaupandi niður álfheimana til að krækja fyrir skriðdrekana og heyrðum skothvellina bergmála um planið það söng í gaddavírnum við köstuðum okkur bak við sandpokahrúgu í garðinum við fremstu blokkina og hlustuðum á hjörtun í okkur ólmast á meðan hermennirnir þrömmuðu framhjá en einn stóð eftir og beygði sig niður andartak áður en hann hörfaði og snerist hratt á hæli við grúfðum okkur niður og það var ekki fyrr en fótatakið var þagnað sem við fikruðum okkur nær og komum auga á hana á jörðinni bleikt sollustirðubuff með dreyrrauðum flekkjum

slysaskot #2

Sölvi Björn Sigurðsson

logi á botni himinsins

svartur, hrokkinn

mamma stokkin

heim til hafa sig til

þræðir húsin í von um að dregnir

dökkir á lofti

dæmi ekki geislarnir anga til svefns:

nei þeir voru heppnir

liggja í sótinu og svipurinn líkur

sólinni er skein fyrir löngu

á næturgöngu

við múrinn

hann vildi ekki, vinur,

mín værð og mitt yndi,

að vopnanna dynur

hæfði þig ungan

þótt hönd þína tæki hann og bræðra

blik færði í svefn

hann mundi vel þungann

á milli okkar

gat þó ei vitað

að dökkva litað

hæfist þitt hjarta til móts

við himininn svarta

er þú sagðir, í fyrsta sinn:

„mamma, þarna uppi, er þetta ekki

pabbi minn?”

Í PALESTÍNU: ÞÁTTASKIL

Eiríkur Örn Norðdahl

MARKAR ÞÁTTASKIL ÞESSI LÍNA ÞAÐ HAFA VERRI BETRI AÐRIR MENN EN ÞÚ STIGIÐ YFIR HANA ÞETTA ER MIKILVÆG LÍNA HÚN MARKAR ÞÁTTASKIL SANN-KALLAÐIR HERRAMENN STIGIÐ YFIR HANA OG HER-MENN OG NASISTAHERMENN STIGIÐ YFIR HANA OG NASISTAHERRAMENN OG ALLIR AÐ DREPA ALLA ÞVERT Á ÞESSA LÍNU SEM MARKAR ÞÁTTASKIL HENNI ER ÆTLAÐ AÐ MÁ ÚT ALLAR AÐRAR LÍNUR OG MARKA ÞÁTTASKIL MÁ ÚT LÍKMERKINGAR OG GANGBRAUTIR OG HÆÐARDRÖG OG ÞÁTTASKIL  MÁ ÚT ÞÁTTASKIL ÞETTA ER LÍFLÍNAN MÍN LÓFALÍFLÍNAN MÍN  HÚN UMFAÐMAR MENGIÐ MITT  KNÚSAR OKKUR SAMAN Í VÆNTUMÞYKJUKLESSU FJÖLSKYLDUNA MÍNA FÓLKIÐ MITT ÁN HENNAR ER BARA ÉG OG ÉG ÞOLI EKKI AÐ VERA BARA ÉG ÞVÍ ÉG LIFI FYRIR SAMSTÖÐUNA FYRIR ÁSTINA Á ÞESSU ÖLLU SAMAN FYRIR BRÆÐRALAGIÐ OG SYSTRALAGIÐ OG ÞVERT Á BRÆÐRA- OG SYSTRALAGIÐ SEM HANGIR SAMAN Á ÞESSARI LÍNU BUNDINNI VIÐ SIGLUTRÉ Í ÞESSUM ÓLGUSJÓ SEM MARKAR ÞÁTTA-SKIL OG EF ÞÚ STÍGUR YFIR LÍNUNA SLITNAR HÚN Í SUNDUR VIÐ RÓTINA OG MARKAR EKKI LENGUR ÞÁTTASKIL HELDUR LEYSIST UPP Í FÍNGERT PÚÐUR SEM ÞÚ GETUR TEKIÐ Í NÖSINA OG YFIR HVAÐ EIGUM VIÐ AÐ STÍGA EF ÞÚ TEKUR ALLA LÍNUNA Í NÖSINA ÞAÐ LIGGJA ALLIR HLEKKIR TIL PALESTÍNU NÚ ÞEGAR EN VIÐ SENDUM SAMT ALLA HLEKKI TIL PALESTÍNU SENDUM VIÐSKIPTAHLEKKI TIL PALESTÍNU OG STJÓRNMÁLAHLEKKI TIL PALESTÍNU OG NEYÐARHLEKKI OG SKULDAHLEKKI OG VÍGBÚNAÐARHLEKKI TIL PALESTÍNU OG ÖFGATRÚARHLEKKI OG PASSLEGRARTRÚARHLEKKI TIL PALESTÍNU OG JAFNVEL GUÐLEYSISHLEKKI TIL PALESTÍNU OG GUÐHJÁLPIÞÉRHLEKKI OG SENDUM SÁTTASEMJARA TIL PALESTÍNU TIL AÐ SEMJA UM LÍNUNA ÞVÍ VIÐ VITUM VEL OG VIÐ ERUM SANN-GJÖRN OG VIÐ ERUM BÚIN SKÝRRI SÝN ÞÓTT ÞAU SÉU ÞAÐ EKKI Í PALESTÍNU OG EKKI ÍSRAEL VIÐ ÞURFUM BARA FLEIRI SÆNSKA SÁTTASEMJARA MÁLAMIÐLARA PRESTA ERINDREKA FLEIRI SVONA VINALEGA ELDRI KARLMENN  EÐA HIPPALEGAR KERLINGAR STJÓRNMÁLAMENN MEÐ LÍNUSTRIKUÐ BLÖÐ OG RÚÐUSTRIKUÐ EÐA BARA GOTT EXCEL-SKJAL VIÐ SENDUM YKKUR EXCELSKJAL SEM MARKAR ÞÁTTASKIL ÞAÐ ER HÉRNA Í VIÐHENGI MEÐ PLÚSUM OG MÍNUSUM ÞETTA ER EINFALT DÆMI ÞEGAR BÚIÐ ER AÐ SETJA ÞAÐ SVONA UPP OG STJÓRNMÁLAMENN MEÐ DIPLÓMATÍSKAR VARIR FAGURGALNAR BLÁAR SEM MARKA ÞÁTTASKIL SESTIR Í HELGAN STEIN Í HELGUM BORGUM Á SPJALLI VIÐ HELGA MENN EÐA BARA EINHVERN SEM LÍTUR VEL ÚT Í SJÓNVARPI OG ER MEÐ FLEKK-LAUSAN FERIL ENGA BARNANÍÐINGA OG ENGA STRÍÐSGLÆPAMENN OG ENGA GUÐLASTARA EÐA KJAFTATÍKUR BARA SOLID FÓLK MEÐ SÁL MEÐ GOTT KARMA MEÐ SKARPA SÝN MEÐ GÓÐA ÁRU EINHVERN KARISMATÍSKAN SVONA EINSOG GANDHI NEMA AUÐVITAÐ SÆNSKAN EÐA Í VERSTA FALLI NORSKAN OG HANN GETUR SVO SAMIÐ UM LÍNUNA FYRIR OKKUR ÉG MEINA FYRIR YKKUR TAKK FYRIR OG BLESS

GÓÐIR ERU MARGIR

Emmalyn Bee

Nánast lítil, nánast stór.

Finnst þér gaman að anda?

Gafstu ástinni gjöf í dag,

hefurðu nokkuð gleymt mér?

Mig grunar að guðinn þinn áfellist mig,

finnist ég hafa brugðist.

Gefum ástarinnar gulli gaum,

gerum öllum greiða!

Gleðinnar hamur gefst þeim góðu,

mundu það!

Nánast lítil, nánast stór.

Geturðu andað áfram?

Getur verið að hjálp sé gefin

einungis þeim sem kalla?

Gafstu einhverjum gjöf í dag,

hefurðu nokkuð gleymt mér?

Hallaðu höfði og hugsaðu hlýtt

til annarra, líka mín.

Gleðstu yfir að ég sé hjá þér

nú þegar minnið dofnar.

Sýndu að þú getir grínast með

að hafa ekki kallað hærra.

UM TENGSL VIÐ FAGURFRÆÐI HRYÐJUVERKA

Hjörvar Pétursson

Fjölmargar rannsóknir hafa verið gerðar á sjúklingum með minnisglöp vegna kúariðu á lokastigi (variant Creutzfeldt-Jakob Disease), sem voru látnir koma ónefndum stjórnmálamanni fyrir við ýmiskonar aðstæður tengdar hryðjuverkum, til dæmis í sjálfsmorðssprengjuárásum, netbankarekstri og skotárásum á sumarbúðir... Viðföng voru beðin um að setja saman sitt uppáhalds hryðjuverkafórnarlamb með því að koma höfði stjórnmálamannsins fyrir á stafrænt samsettum ljósmyndum af fólki sem látist hafði í hryðjuverkum. Í 82% tilvika urðu fyrir valinu sprengjuárásir, ýmist á Gazaströndina eða Fallujah, með áherslu á sundurtætt barnslík og fosfórbruna. Í framhaldinu var farið af stað með rannsóknir til að skilgreina muninn á fosfórsprengjum og viðurkenndari hryðjuvopnum. Niðurstöður benda til þess að sprengjur með sama framleiðslualdur og meðalaldur þeirra barna sem falla fyrir þeim hafi sterkust örvandi áhrif á áhorfendurna (þetta er staðfest af rannsóknum styrktum af bandaríska varnarmálaráðuneytinu á hinni fullkomnu sprengjuárás). Vonast er til að unnt verði að fullkomna samsetta mynd af stjórnmálamanninum og sprengjuárásinni fyrir hámarksörvun áhorfenda.

(Remix á „Why I want to fuck Ronald Reagan“ eftir J.G. Ballard (brot))

STÍNA

Bragi Valdimar Skúlason

Allir strákarnir voru skotnir í Stínu

— nema Narfi.

Hann var í hvarfi.

(sprengju)regn

Sigurbjörg Sæmundsdóttir

Dhalia syrgir í dag mömmu sína, bróður og tvíburasysturnar úr næsta húsi.

þau dóu öll í gær

það rigndi í dag á Íslandi

Dhalia hefur vanist drónunum

hún finnur aflimaða hönd á ströndinni og reynir að muna hvernig hönd mömmu leit út, reynir að muna hvort mamma hafi verið með svona þykkan þumalfingur

nei, líklegast er þetta karlmannshönd, það glittir í hár á löngutöng undir storknuðu blóði

Samir bróðir hennar var ekki kominn með hár á fingurna

hann var 13 ára

það rigndi í dag á Íslandi

dróninn ætlaði ekki að skjóta pabba hans Samirs

hann ætlaði að skjóta Samir, Khaled og alla hina strákana sem voru að spila með honum fótbolta þennan dag

Dhalia veit að hún er feig

hún er ein eftir

þessvegna ráfar hún þarna um óttalaus í leiðslu og hugsar hvort það sé verra að deyja hægt eða hratt

það rigndi í dag á Íslandi

TRÚÐUR

Kristian Guttesen

Spurt er: Hver er þar?

Hér vantar samhljóm. Er

aðeins ein persóna viðstödd?

Og hina vantar. Snýst þetta um ást?

Ég dey án þín. Ég er á hraðri

leið í gröfina, en reyni að

fikra mig upp.

Við sjáum uppljómuð vötn,

rauðan himin.

Hver er þar?

Allt í kringum okkur liggja hræ.

Í glóðinni verðum við barin niður.

Við finnum höggin dynja,

samt erum við alein

og enginn til að bænheyra okkur.

Þú segir: Kveiktu nú í þér, ég

kveiki í mér.

Og við hlæjum. Allt mjög

symmetrískt. Snýst þetta um ást?

Í tilefni afmælisins: Á fæðingardegi

dauðans, ég elska þig,

þennan sársauka. Við nærumst

á

per

sónu

ást.

TIL AÐ GÆTA

Kristian Guttesen

þú ert

sofandi engill sólufegri

átján nyrstu eldborgirnar

tuttuguogeitt stjörnuhrap

sofðu

svona í hundrað ár og ég

verð hérna enn til að gæta

þín þegar sólarskipin sökkva

jafnvel

þegar sprengjurnar hljóðna

verð ég hérna tilað gæta

þín og hrekja vættir burtu

og vígreifa

sofðu engillinn minn í nótt

á meðan nákaldir níðingar

ráfa um meðvitundarlausir

sofðu

svona í þúsund ár og sjáðu

átján nyrstu eldborgirnar

tuttuguogeitt stjörnuhrap

slokkna og skína einsog þú

KRÓNÍSKT

Nanna Hlín Halldórsdóttir

krónískt, liggur skotin

feilskotin öll

angarnir mínir, allir angarnir

konurnar sem læra að höndla allt

þurfa,

lifa við allar aðstæður

þau sem hafa aldrei þekkt

öryggi um eigið líf

þekkja tilverurétt aðeins af skorti

krónískt, krónískt

að lifa fyrir hvern dag og hverja stund, að hlæja þegar hægt er.

lífspekin segir að taka skuli daginn, lifa í augnablikinu,

en er það hægt? Er það virkilega hægt þegar augnablikið getur verið

svona sársaukafullt. Hvar er lifað?

En það er lifað, við viljum lifa, svona mikið viljum við lifa.

að finna næði til að gleyma stað og stund

bjarga sér, bjarga sér umlukin bjargleysi

lífið þarf ekki að vera svona

af hverju raðast augnablikin þá í átt að óbærileika?

máttleysið en mátturinn er þarna

við vorum öll einu sinni lítil stúlka

LANGTÍMAÁÆTLUN

Eygló Jónsdóttir

Lítil

stúlka

liggur

brotin

í Palestínu

En svarið

get ég

hjarta mitt

ég ætlaði...

TVÆR BORGIR

Eyrún Ósk Jónsdóttir

Hér rignir tíðum,

og sólin felur sig,

á bakvið skýin.

Hér flæðir áin

yfir bakka sína,

mórauð og aurug.

Hér kvarta mæður

yfir hrakviðrinu,

og sumrinu sem aldrei kom.

Hér skoppa börnin

drullug

í pollunum á götunni.

Þar rignir sprengjum,

og heimsbyggðin felur sig

á bakvið skilgreiningar.

Þar flæðir blóð

eftir strætunum,

heitt og svart.

Þar syrgja mæður

yfir líkbörunum,

og sumrinu sem aldrei leið.

Þar liggja börnin

brotin

í pollunum á götunni.

INNAN GADDAVÍRS OG MÚRA

Eyvindur Pétur Eiríksson

horfum spök

sjáum

myrk dauðaský

þykkja

þungan himin

hvöss drápsleiftur

slá

rauðum eldtungum

draga

náblæju um logandi rústir

hús fólk brennd börn

skynjum

samt hraðfleygan tímann

staldra

við augnablik ógnarinnar

grunum

brátt sama tíma óvæginn

stika

þöglum skrefum til dóms

yfir helbláum morðingjum lífsins

útstöð til mossad

Jón Örn Loðmfjörð (Lommi)

ekki reðurteppa mig, mossad

fyrirgefðu, fyrirgefðu, ég ætlaði

aldrei að vera í löngu sambandi

við strákinn sem risti hakakrossinn

í stofuborð foreldra minna

vildi frekar eiga í stuttum vandræðalegum

skyndikynnum en óttaðist að ég myndi

æpa yfirlýsingar í miðjum samförum

um ranglæti misskiptingar

mér yrði litið upp undir rússnesku ljósakrónuna

þar sem feitlagnar flugur flögra um

ætlarðu að hætta að reðurteppa mig, mossad?

ekki svara – ég veit að það verða engin fleiri

sprengjutilræði

nema ef skæruliðar vilja klæðast litríku

Samkvæmt hagfræðingnum Shapley Roth

hafa venjulegar sprengjuárásir í kaffihúsum Ísraels afar lítil sjáanleg áhrif á neysluvenjur fastagesta ef þeir halda lífi.

En þeir einstaklingar sem sækja kaffihúsin sjaldnar eru ólíklegri til að vilja sækja staðinn aftur eftir venjulega sprengjuárás.

Ein venjuleg sprengjuárás þýðir því:

* Minni innkoma fyrir eigendur kaffihúsa

* Tengslanet fastagesta minnkar

vertu vængmaður minn, mossad!

Ef við sækjum sama staðinn ítrekað aftur og aftur, drekkum sama kaffibollan er ólíklegt að nokkuð komi okkur úr jafnvægi.

ég er á þörfinni, mossad

Það má þó ekki gleyma því að þess á milli sem einstaklingar sprengja upp kaffihús eru þeir rétt eins og við, neytendur. Einstaklinga sem eru neytendur. Það er enginn illmenni 24/7.

Til að viðhalda stöðguleika er því ekki einungis gott að sitja enn sem fastast og drekka sama kaffibollan heldur að ögra, hóta eða sprengja önnur kaffihús. Þannig viðhelst áframhaldandi uppgangur en þó með ögrandi leik og samkeppni.

viltu hætta að reðurteppa mig, mossad.

OJ

Ásta Fanney Sigurðardóttir

FRIÐARLJÓÐ

Elísabet Kristín Jökulsdóttir

Þegar móðir mín grætur

ríkir friður.

Þegar andlit hennar er orðið að steini

er stríðið byrjað.

SÁLMURINN UM STEININN

Emil Hjörvar Petersen

Risann ég drap

slöngvaði steini

miðaði og hæfði

ennismiðju

Stóð á herðum hans

hjó höfuðið af

hélt því yfir höfði mér

dimmrautt blóð draup

í mitt hrokkna

konungshár

Risann ég drap

fyrir pabba okkar

fyrir Landið helga

fyrir útvalda þjóð

sem engan vill deyða

sem þarf á mér að halda

sama hvað hún segir

Nú drep ég samfeðra anga

litla anga, litlar stúlkur

litla Golíata með slöngvur og steina

Synd þeirra er stór:

þau teygja anga sína

um Landið helga!

Burt, hrekjum þau burt

miðum rifflum og sprengjuvörpum

í miðjuna ‒ engin feilskot

Líkt og pabbi

læt ég rigna yfir þau

glóandi kolum

eldi og brennisteini

Sem risi á toppi Zíon

stend ég og öskra

á eftirstandandi angann:

„Heill þeim er þrífur

ungbörn þín og slær þeim

niður við stein.“

LINA DARDONAH

Anton Helgi Jónsson

Hún fetar sig um laskað hús

með bangsa í fanginu, lítil stúlka.

Í fjarlægum stjórnklefa

situr ungur karl

með krullur niður vangana

maulandi súkkulaði og snakk.

Deyi fólk þá getur það sjálfu sér um kennt.

Íbúum er alltaf ráðlagt að yfirgefa húsin.

Þeir segja mér ekkert fyrir verkum

möglaði faðir úti á stétt

en þegar árásirnar hófust

var þó enginn eftir innandyra

nema kannski bangsi með ofsalega rauð eyru.

Herveldið tortryggir ásýnd vanmáttarins

fjölbýlishús gæti verið bækistöð skæruliða

leikskólabarn gæti verið dulbúinn vígamaður.

Eftir aðgerðir dagsins hófst leit í rústum

og tólf ára stúlka, Lina Dardonah

náðist á mynd

þar sem hún stígur varfærin

yfir mulning úr hrundum veggjum:

Hún heldur á bangsa með ofsalega rauð eyru.

Herveldin ætla sér víst aldrei að drepa börn.

Hvar ert þú núna, Lina?

Þú sem fannst huggara í rústunum. Lifir þú?

Lina Dardonah

lítil stúlka

með bangsa í fanginu

með ógnvekjandi bangsa í fanginu.

BJÖRGUNARHRINGIR

Haukur Ingvarsson

Barnið heyrir aldrei

minnst á guð

nema þegar það hnerrar.

Samt finnst því

eins og það hafi séð hann

á byggðasafninu

hátt upp á vegg

innan um beisli

reku, stakan vettling og hvísl.

Barnið man ómögulega

hvað allt þetta þýðir

eða til hvers það var notað

en þegar aðrir hnerra

hefur það yfir þessi orð:

„Guð hjálpi þér.“

Og svo snýr það sér í hringi

fyrst til öryggis

síðan til gagns

og að lokum til gamans.

liggur skotin anginn

Ragnhildur Jóhanns

HERSVEITIN

Bjarni Bernharður Bjarnason

Við keyrðum í gegnum hersveitina. Liðsforinginn taldi fullvíst að skammt yrði þess að bíða að ný víglína yrði mörkuð. Í bítið næsta morgun myndi flugherinn gera harða napalmárás á fjallshlíðina og grilla fjandmanninn. Herdeildinni hefði orðið vel ágengt undan-farið og gert óvininum talsverðar skráveifur. Að vísu hefðu verið brögð að því að vopnabirgðir hefðu sloppið gegnum fjallaskörð en búið væri að setja undir þann leka. Hugmyndin væri að sigra þennan skrælingjaher með leifturstríði. Hernaður af þessu tagi krefðist mikilla fórna, en þetta væri mannúðarstríð í þágu hins frjálsborna heims og því yrði að horfa framhjá mannfalli meðal óbreyttra borgara. Senn yrði ógnarstjórnin hrakin frá völdum og nýir herrar myndu setjast í valdastólana. Og þá yrði olíukreppan vestanhafs úr sögunni.

Í KRAFTI

Bjarni Bernharður Bjarnason

Í krafti tegundarinnar tekur þú ótæpilega af gnægðarborðinu.

Í krafti trúar úthellir þú blóði. Í krafti valds

undirokar þú minnihlutahópa. Í krafti fordildar sækist þú

eftir vegtyllum. Í krafti ágirndar safnar þú veraldlegum auði.

Í krafti hrokans reisir þú musteri yfir eigin bresti.

VALDATAFL

Bjarni Bernharður Bjarnason

Rauf næturkyrrðina

ískur í hjólbörðum bíls

sem snarhemlaði.

Út úr svartri limmósínu

stigu valdsherrar

með perluskreytt hárið

bundið í stjörnumakka

á bleikum andlitum

blóðrisa spádómstákn.

Þeir gengu sendinn stíg

uns komu að hvítri höll.

*

Hörpusláttur

í sölum hinna kaldhömruðu

tímaþjófa.

Válynd sýnast veður

í hinu pólitísku tafli

virðist gruggug fléttan

hrakstefnan

skal í hávegu höfð.

Dreyrug er staðan á skákborði þjóðanna.

VÍGDÆGUR

Bjarni Bernharður Bjarnason

Roðar fyrir sólu

eftir blóðregn

að baki vígdægur

í landi Abrahams

hin heilögu vígtól

breiða út boðskap

kúgunar og dauða.

ÁKALL

Bjarni Bernharður Bjarnason

Takturinn sleginn á húðirnar í dagrenningu.

Seiðandi trumbuslátturinn er ákall til hinna stríðandi fylkinga

sem berjast fyrir friði á jörðu. Ákall um að boðskapurinn

megi skjóta rótum í hjörtum hinna sundurþykku friðarspilla.

Ákall til hinna gleymdu og týndu í mannhafinu

að þeim auðnist að stíga út úr myrkri fásinnis

og finni lífi sínu tilgang í kærleiks- og friðarboðskap.

HÉR FYRIR VESTAN

Bjarni Bernharður Bjarnason

Yndislegt allt hið vestræna.

Yndislegt

að hafa fæðst

réttu megin á jarðkúlunni

inn í heim lífsgæða

og ört vaxandi framfara

en ekki þar sem vesöldin

tröllríður mannlífinu

þar sem hungur sverfur að

og vígtólin þagna ekki.

*

Gæfumunur

að tilheyra siðmenningunni

vera ljós á hörund

en ekki þeldökkur eða gulur

búa yfir þekkingu

og njóta þess er til fellur

af borði auðmagnsins.

Það skiptir sköpum

að lifa við efri mörk í staðli

vera gráðugur

troða ruslfæði og ólyfjan

í líkamann

án flökurs.

Við hæfi þykir

að segja:

BRAVO!

þegar tækniundur

ryðjast inn á markaðinn

en

sorry

ef annar heimshluti

verður illa úti vegna stríðsátaka

eða hungursneyðar.

Það er sko very næs

hér fyrir vestan.

ÚR ÁNAUÐ

Bjarni Bernharður Bjarnason

Hvort örlar á skímu

í dumbrauðu myrkrinu

hvort mun nýtt upphaf

brjóta hlekki

frelsa bræður vora og systur

undan oki

hvort mun sem forðum

opnast hinn mikli sjór

og hinir þjáðu

ganga yfir þurrum fótum?

ÁMINNING:

Neyðarsöfnun Félagsins Ísland-Palestína

Reikningur: 0542-26-6990

Kt. 520188-1349

Skýring greiðslu:

Neyðaraðstoð við Palestínu